b'\n_START_ARTICLE_\nHugo Zorn von Bulach\n_START_PARAGRAPH_\nHugo Anton Marie Ernst Anna Zorn von Bulach (8. februar 1851 i Strasbourg af godsejersl\xc3\xa6gt \xe2\x80\x93 21. april 1921 sammesteds) var en elsassisk friherre, politiker og embedsmand._NEWLINE_Hans farfader var 1827\xe2\x80\x9430 medlem af det franske deputeretkammer og hans fader 1869\xe2\x80\x9470 af den lovgivende forsamling, hvor han h\xc3\xb8rte til det kejserligsindede flertal og stemte for krigen. Han selv gjorde under krigen tjeneste som l\xc3\xb8jtnant i mobilgarden, men forblev efter fredsslutningen i sit hjemland, studerede 1874\xe2\x80\x9476 ved Strasbourgs Universitet og f\xc3\xb8jede sig tidlig under de nye forhold._NEWLINE_Som autonomist valgtes han 1878 til kredsdagen for Nedre Elsass, 1879 til landsudvalget for Elsass-Lothringen og 1881\xe2\x80\x9487, samt p\xc3\xa5 ny 1890\xe2\x80\x9498 til den tyske rigsdag. Her stemte han 1887 uden forbehold for h\xc3\xa6rens udvidelse, hvad der dengang medf\xc3\xb8rte hans nederlag ved de nye valg. 1895 blev han understatssekret\xc3\xa6r for Elsass-Lothringen (n\xc3\xa6rmest for landbruget), og oktober 1908 afl\xc3\xb8ste han K\xc3\xb6ller som statssekret\xc3\xa6r, det vil sige den egentlige leder for rigslandenes forvaltning. 1903 var han blevet geheimer\xc3\xa5d.'